<classify> BENKI ya Maendeleo ya Afrika AfDB imepongeza uamuzi wa Rais John Magufuli wa kuhamia Dodoma na imeahidi kuidhinisha Dola za Marekani milioni 455 sawa na zaidi ya Sh trilioni 1.5 kwa ajili ya ujenzi wa Uwanja wa Ndege wa Msalato sambamba na ujenzi wa barabara za mzunguko jijini humo.Rais wa AfDB, Dk Akinwumi Adesina aliyasema hayo makao makuu ya benki hiyo jijini Abidjan, Ivory Coast kwenye mazungumzo yake na Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi.Dk Adesina alisema benki hiyo itaendelea kutoa ushirikiano wa kutosha kwa Rais Magufuli katika kipindi chake cha Uenyekiti wa Jumuiya ya Maendeleo Kusini mwa Afrika SADC, lakini pia kwa Tanzania.Alisema benki hiyo tayari imeshaidhinisha kiasi cha Dola za Marekani milioni 180 kwa ajili ya ujenzi wa barabara za mzunguko jijini Dodoma ; na kiasi kingine cha Dola za Marekani milioni 275 kwa ajili ya ujenzi wa Uwanja wa Ndege wa Kimataifa wa Msalato, kinatarajiwa kuidhinishwa na mapema mwezi ujao.Dk Adesina aliongeza kuwa Benki ya Maendeleo ya Afrika, ina imani na mageuzi ya kiuchumi yanayotekelezwa chini ya uongozi wa Rais Magufuli ikiwamo utoaji wa huduma za kijamii kama elimu bila malipo, afya na maji na mapambano dhidi ya rushwa na kuleta uwajibikaji katika taaisisi za umma, na iko tayari kuunga jitihada hizo za serikali kwa kuwekeza katika sekta ya miundombinu.Aidha, alielezea nia yake ya kutaka kushuhudia Bara la Afrika likipiga hatua kubwa za maendeleo sasa na kwa haraka na sio kusubiri baadaye. Kwamba katika kipindi chake cha uongozi AfDB, atahakikisha azma hiyo inatekelezeka.Profesa Kabudi aliishukuru AfDB kwa ushirikiano inayoutoa kwa Tanzania hususani katika utekelezaji wa miradi ya kimkakati, inayotekelezwa na Rais Magufuli ambayo kimsingi yalikuwa ni maono ya Baba wa Taifa, Mwalimu Julius Nyerere, kwa nia ya kuiwezesha Tanzania kujitegemea kiuchumi na hatimaye bara zima la Afrika.Alimtaka Dk Adesina kuimarisha ofisi za kanda za AfDB ili zitoe huduma zote za kibenki karibu na wanufaika wake sambamba na kuunga mkono miradi ya kimkakati, inayounganisha nchi na nchi Afrika ili kuboresha na kurahisisha huduma ya usafiri na hivyo kuwezesha biashara miongoni mwa nchi za Kiafrika na kujiletea maendeleo.Profesa Kabudi yuko Abidjan kushiriki mkutano wa siku mbili wa dharura wa mawaziri wa fedha, uliondaliwa na AfDB.  <topic>: kitaifa 